TIDLOR วิ่ง 4% โบรกฯชูเป้า 44 บ. ชี้รายได้ดอกเบี้ยเพิ่มดันกำไร Q3 โตทะลุ 800 ลบ.
TIDLOR บวก 4% ลุ้นกำไรไตรมาส 3 แตะ 815 ลบ. ผลักดันหลักจากรายได้ดอกเบี้ยเพิ่มขึ้น อานิสงส์สินเชื่อรวมโตเด่นและการลดลงของ Cost of fund โบรกฯแนะ “ซื้อ” ชูเป้า 44 บ.
3 พ.ย. 2564

ผู้สื่อข่าวรายงานว่าวันนี้ (3 พ.ย.2564) ราคาหุ้น บริษัท เงินติดล้อ จำกัด (มหาชน) หรือ TIDLOR ณ เวลา 15:38 น. อยู่ที่ระดับ 37.00 บาท เพิ่มขึ้น 1.25 บาท หรือ 3.50% โดยทำจุดสูงสุดที่ 37.75 บาท และทำจุดต่ำสุดที่ 35.75 บาท ด้วยมูลค่าการซื้อขาย 1.08 พันล้านบาท

บริษัทหลักทรัพย์ โนมูระ พัฒนสิน จำกัด (มหาชน) ระบุในบทวิเคราะห์ (21 ต.ค. 2564) โดยทางฝ่ายวิจัยมองว่าเป็นรายใหญ่ในธุรกิจจำนำทะเบียน และมีการกระจายรายได้ ผ่านธุรกิจประกันที่ดี โดยรวมยังมีโอกาสเติบโตสูงทั้ง 2 ธุรกิจ รวมถึงฐานเงินทุนที่แข็งแกร่งจากกลุ่มผู้ถือหุ้น และเรตติ้งที่ดี ซึ่งคาดกำไรสุทธิไตรมาส 3/2564 อยู่ที่ 815 ล้านบาท เพิ่มขึ้น 1% จากงวดเดียวกันของปีก่อน และเพิ่มขึ้น 5% จากไตรมาสก่อน โดยผลักดันหลักจากรายได้ดอกเบี้ยเพิ่มขึ้น 14% จากงวดเดียวกันของปีก่อน และเพิ่มขึ้น 4% จากไตรมาสก่อน เพราะ (1) การเติบโตของสินเชื่อรวม จากกิจกรรมทางเศรษฐกิจเริ่มกลับมาดำเนินการมากขึ้น หลังจากการผ่อนคลาย lockdown ในเดือน ก.ย. ทำให้ความต้องการสินเชื่อเพิ่มขึ้น
อีกทั้ง (2) การลดลงของ Cost of fund เพราะการออกหุ้นกู้ชดใหม่ในอัตราดอกเบี้ยที่ต่ำลง ด้านคุณภาพสินทรัพย์ NPL Ratio คาดลดลงอยู่ที่ 1.50% (ไตรมาส 2/2564 อยู่ที่ 1.56%) โดยรวมคาดกำไรปี 2564 อยู่ที่ 3.10 พันล้านบาท เพิ่มขึ้น 30% จากงวดเดียวกันของปีก่อน และโตสูงต่อเนื่อง 29% จากงวดเดียวกันของปีก่อน ในปี 2565 จากการเพิ่มทั้งรายได้ดอกเบี้ย และที่ไม่ใช่ดอกเบี้ย ส่วน NPL ยังบริหารจัดการได้ ใกล้เคียงกลุ่มฯ
อย่างไรก็ดีโมเมนตัมกำไรยังโตดีตั้งแต่ไตรมาส 4/2564 – 2566 คาดสินเชื่อรวมเติบโตต่อเนื่องสูง เฉลี่ย 17% ต่อปี จากการใช้ประโยชน์จากระบบดิจิตอล  รวมถึงเป็นอีกหุ้นน่าสนใจลงทุน และอยู่ในอุตสาหกรรมที่เติบโตตามโครงสร้างของประเทศ และมีธุรกิจประกันที่เติบโตแรงเช่นกัน สำหรับระยะกลาง ยาว มีโอกาสเข้า MSCI แนะนำ “ซื้อ” ราคาเป้าหมาย ปี 2565 ที่ 44 บาท
 